S-414/2011

Mál þetta, sem þingfest var 12. janúar 2012 og dómtekið 19. janúar 2012, er höfðað með ákæru lögreglustjórans á Selfossi dagsettri 15. nóvember 2011 á hendur Ó-kk-þgf H-kk-þgf K-kk-þgf, kt. 000000-0000, Reykjabraut 6, Þorlákshöfn,

„I. fyrir umferðarlagabrot

með því að hafa sunnudaginn 28. nóvember 2010 ekið bifreiðinni PH-940 vestur Þrengslaveg við Lambafell í Ölfusi með 118 km hraða á klukkustund þar sem leyfður hámarkshraði var 90 km á klukkustund.

Telst brot ákærða varða við 2. mgr. 37. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

II. fyrir fíkniefnabrot

með því að hafa föstudaginn 4. mars 2011 á heimili sínu að Reykjabraut 6 í Þorlákshöfn haft í vörslum sínum 70 kannabisplöntur [4 – 70 cm á hæð] er samtals vógu 1.052,66 g ásamt 544,2 g af kannabisefnum; og fyrir að hafa um nokkurt skeið fram til þessa dags ræktað greindar kannabisplöntur, en umrædd fíkniefni fundust við húsleit lögreglu á heimili ákærða umrætt sinn.

Telst brot ákærða varða við 2. gr., sbr. 4., 5. og 6. gr. laga um ávana- og fíkniefni nr. 65/1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

III. fyrir vopnalagabrot

með því að hafa sama dag og frá greinir í ákærulið II, haft í vörslum sínum á heimili sínu án þess að hafa öðlast skotvopnaleyfi tvíhleypta haglabyssu af gerðinni Lusorna og skotbelti með 20 haglaskotum sem ákærði geymdi saman í ólæstum fataskáp og handjárn en umræddir munir fundust við framangreinda húsleit lögreglu hjá ákærða umrætt sinn.

Teljast brot ákærða varða við 1. mgr. 12. gr., 2. mgr. 23. gr. og 3. mgr. 30. gr. vopnalaga nr. 16, 1998, sbr. 1. mgr. 36. gr. sömu laga.

Þess er krafist, að ákærði verði dæmdur til refsingar, til að sæta upptöku á framangreindum fíkniefnum (efnaskrá lögreglu nr. 19770) samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233/2001, til að sæta upptöku á loftdælu, ljósabúnaði og ræktunaráhöldum (sbr. munaskrá lögreglu nr. 83660) ætluðum til ólögmætrar meðferðar og ræktunar fíkniefna sbr. 7. mgr. 5. gr. laga nr. 65, 1974 og 2. mgr. 14. gr. reglugerðar nr. 233/2001 og til greiðslu alls sakarkostnaðar.“

Ákærði kom fyrir dóm við þingfestingu málsins og játaði sök skv. ákæruliðum I og III, en neitaði sök samkvæmt ákærulið II. Ákærði óskaði ekki eftir að fá skipaðan verjanda en óskaði eftir fresti til að ráðfæra sig við lögmann. Aftur kom ákærði fyrir dóminn 19. janúar 2012 og hafði hann þá ráðfært sig við lögmann en óskaði þó ekki eftir skipun verjanda. Játaði ákærði sök samkvæmt öllum liðum ákærunnar, að meðtöldum sakargiftum í ákærulið II. Ákærði mótmælti ekki kröfum ákæruvalds um upptöku.

Málið var því tekið til dóms samkvæmt ákvæðum 164. gr. laga nr. 88/2008 um meðferð sakamála eftir að sækjanda og ákærða hafði verið gefinn kostur á að reifa sjónarmið um ákvörðun refsingar og lagasjónarmið.

Um málavexti vísast til ákæruskjals. Sannað er að ákærði framdi brot þau sem greinir í ákæru og sem eru þar réttilega færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur ákærði ekki áður gerst sekur um refsiverðan verknað.

Við ákvörðun refsingar ákærða ber að líta til 1. mgr. 77. gr. almennra hegningarlaga nr. 19/1940.

Þykir refsing ákærða hæfilega ákveðin fangelsi í 5 mánauði, en með því að ákærði hefur ekki áður gerst sekur um refsiverðan verknað þykir mega binda refsinguna skilorði og skal hún falla niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940.

Með vísan til þeirra ákvæða sem tilfærð eru í ákæru ber að gera upptæk haldlögð fíkniefni eins og nánar greinir í dómsorði. Þá ber að gera upptæka muni til ólögmætrar meðferðar og eða ræktunar á fíkniefnum sem lögregla lagði hald á við rannsókn málsins, eins og nánar greinir í dómsorði.

Samkvæmt framlögðum gögnum varð kostnaður af rannsókn málsins kr. 136.571 vegna rannsóknar á haldlögðum plöntum og fíkniefnum, en samkvæmt 218. gr. laga um meðferð sakamála nr. 88/2008 ber að dæma ákærða til greiðslu þess kostnaðar.

S-kk-nf G. G-kk-nf héraðsdómari kveður upp dóm þennan.

D ó m s o r ð :

Ákærði, Ó-kk-nf H-kk-nf K-kk-nf, sæti fangelsi í 5 mánuði.

Fullnustu refsingarinnar er frestað og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Upptækar skulu vera 70 kannabisplöntur og 544,2 g af kannabisefnum, (efnaskrá lögreglu nr. 19770).

Upptækir skulu vera munir til ólögmætrar meðferðar/ræktunar fíkniefna, sem lögregla lagði hald á við rannsókn málsins, sbr. munaskrá lögreglu nr. 83660.

Ákærði greiði sakarkostnað kr. 136.571.

S-kk-nf G. G-kk-nf.